(ສພຊ) ເພື່ອຍົກສູງຄຸນນະພາບດ້ານເນື້ອໃນ, ບໍລິຫານ ແລະ ປະສານງານໃຫ້ແກ່ເລຂາການນຳຂອງສະພາ ແຫ່ງຊາດ; ເພື່ອເຮັດໃຫ້ພະນັກງານທີ່ປະບັດໜ້າທີ່ເປັນເລຂາການນຳ ໄດ້ມີຄວາມຮູ້, ທັກສະ, ຄວາມສາມາດ, ເສີມສ້າງບຸກຄະລິກ ໃນການປະກອບສ່ວນເຮັດໜ້າທີ່ກຽມພ້ອມ, ປະຕິບັດໜ້າວຽກທີ່ກ່ຽວຂອງໃຫ້ສົມບູນໃນການກະກຽມ ແລະ ຕອບສະໜອງວຽກງານໃນການປະຕິບັດໜ້າທີ່ ເລຂາການນຳຂອງສະພາແຫ່ງຊາດ ໄດ້ຮັບຜົນດີ, ມີປະສິດທິພາບ, ປະສິດທິຜົນດີຍິ່ງໆຂຶ້ນ ທັງເພື່ອເຮັດໃຫ້ການເປັນເສນາທິການ ໃນວຽກງານກະກຽມ ແລະ ຮັບໃຊ້ ໂດຍສະເພາະການ ເກັບກໍາ ແລະ ສະໜອງຂໍ້ມູນ-ຂ່າວສານ ໃຫ້ແກ່ການນຳສະພາແຫ່ງຊາດ ໃຫ້ມີປະສິດທິພາບດີຂຶ້ນເລື້ອຍໆ ແລະ ສ້າງ ຄວາມເປັນເອກະພາບກັນ ໃນການຈັດຕັ້ງປະຕິບັດວຽກງານດ້ານຕ່າງໆ; ຮັບຟັງບົດຮຽນກ່ຽວກັບການເປັນເລຂາການນໍາ, ການປະສານງານວຽກງານດ້ານຕ່າງໆ ກັບພາກສ່ວນກ່ຽວຂ້ອງ ລວມທັງທັດສະນະຄຸນສົມບັດຂອງເລຂາການນຳ; ຮັບຟັງ ແລະ ແລກປ່ຽນຄໍາຄິດຄໍາເຫັນ ແລະ ສະເໜີວິທີການແກ້ໄຂບັນຫາຕ່າງໆ ໃນການປະຕິບັດວຽກງານຕົວຈິງຜ່ານມາ ທີ່ມີທັງດ້ານດີ, ດ້ານອ່ອນ ແລະ ຂໍ້ຄົງຄ້າງ ທີ່ພາໃຫ້ການຈັດຕັ້ງປະຕິບັດວຽກງານບໍ່ທັນໄດ້ຮັບຜົນດີເທົ່າທີ່ຄວນ.
ກອງປະຊຸມດັ່ງກ່າວ ຈັດຂຶ້ນທີ່ເມືອງວັງວຽງ ແຂວງວຽງຈັນ ໃນວັນທີ 19 ມີນາຜ່ານມາໂດຍການເປັນປະທານ ຂອງທ່ານ ນາງ ປິ່ງຄຳ ລາຊະສິມມາ ເລຂາທິການສະພາແຫ່ງຊາດ; ເຂົ້າຮ່ວມເປັນວິທະຍາກອນໂດຍທ່ານ ສຸບັນ ສະ ວະບຸດ ປະທານກຳມາທິການວຽກງານສະມາຊິກສະພາແຫ່ງຊາດ, ມີບັນດາທ່ານຮອງເລຂາທິການສະພາແຫ່ງຊາດ, ເລ ຂາການນຳພາຍໃນສະພາແຫ່ງຊາດ ແລະ ພາກສ່ວນກ່ຽວຂ້ອງເຂົ້າຮ່ວມຢ່າງພ້ອມພຽງ.
(ພາບ ແລະຂ່າວ: ນາງ ປາກາລັກ ພົມມີໄຊ)